Esperanto en la lernejoj

Kategorio:Esperanto-movado
Esperanto estis kaj estas instruata en multaj lernejoj ĉirkaŭ la mondo.

 Laŭ la Enciklopedio de Esperanto (1934) 
La plej ampleksaj laboroj estas faritaj por sukcesigi Esperanton en la lernejoj. Sukcesoj montriĝis en la plimulto de evoluintaj landoj. Esperanton oni jam instruis en multegaj, ne facile kalkuleblaj lernejoj diversgradaj. Sed nur en maloftaj kazoj la instruado de Esperanto havis daŭran karakteron, kaj nur en kelkaj landoj en nemultaj lernejoj oni instruis Esperanton en deviga formo. Estu menciataj kelkaj kaŭzoj de la ŝajne malrapida progreso. La lernejo estas konservativa institucio, kiu - eĉ en progresemaj landoj - pli atentas la tradiciojn ol la postulon de la modernaj bezonoj. Estas ĝenerala plendo pro la troŝarĝo de la lerneja programo, do enkondukon de nova fako - aŭ Esperanto aŭ alia - ne konsentas plimulto de la kompetentaj faktoroj. Preskaŭ ĉie en la mezgradaj lernejoj oni instruas kelkajn lingvojn kaj kvankam la universala akcepto de Esperanto estus la solvo ankaŭ de la lingva instruado, la transiron malfaciligas i. a. ĝuste la ampleksa instruado de la antikvaj kaj modernaj lingvoj. En diversaj landoj sekve de registar- aŭ reĝimŝanĝo perdiĝis antaŭe jam uzitaj permesoj aŭ favoroj. Pri la stato de la Esperanta instruado orientas la artikoloj laŭlandaj, la koncernajn paĝojn montras la Indekso. (v. Instruistoj; Ligo de Nacioj; Pedagogia valoro de Esperanto; Studentoj; Universitataj katedroj.)

 Vidu ankaŭ 

 Propedeŭtika valoro de Esperanto
 Pedagogia valoro de Esperanto
 Internacia Ligo de Esperantistaj Instruistoj
 Internacia Pedagogia Revuo